## Educació concedix prop de dos milions d’euros a centres d’Educació Especial per a servicis de transport i menjador

*** La convocatòria destina 1.044.630 euros al servici de menjador i 926.370 euros al transport escolar**

La Generalitat ha aprovat la [resolució](https://dogv.gva.es/datos/2025/12/02/pdf/2025_48662_va.pdf) per la qual s’adjudiquen ajudes per un import d’1.971.000 euros, destinades a subvencionar els servicis complementaris de transport i menjador de l’alumnat dels centres específics d’Educació Especial de titularitat privada concertada i de corporacions locals conveniats durant l’any 2025.

Estes ajudes tenen caràcter complementari respecte a les beques, subsidis o subvencions que les famílies puguen rebre del Ministeri d’Educació, Formació Professional i Esports per a cobrir els gastos de transport i menjador.

A més, permeten garantir la continuïtat de servicis essencials que faciliten l’escolarització de l’alumnat amb necessitats educatives especials en condicions d’accessibilitat i equitat.

En total, 14 centres concertats i/o conveniats rebran finançament per a cobrir els gastos derivats d’estos servicis. Concretament, 1.044.630 euros s’han destinat al servici complementari de menjador i 926.370 euros al transport escolar.

Dels 14 centres escolars beneficiaris, tres pertanyen a la província d’Alacant i rebran un total de 524.123,07 euros; dos estan situats a la província de Castelló, amb una dotació conjunta de 190.865,78 euros; i els nou restants corresponen a la província de València i disposaran d’1.256.011,15 euros.

La mesura reforça el compromís de la Conselleria d’Educació amb la inclusió educativa i amb el suport als centres que atenen l’estudiantat amb més necessitats de suport.

Fecha: 08/12/2025